Komisijos sprendimas
1999 m. liepos 27 d.
nustatantis Tarybos direktyvos 91/67/EEB 16 straipsnio 1 dalyje nurodyto sertifikato pavyzdį
(pranešta dokumentu Nr. C(1999) 2425)
(tekstas svarbus EEE)
(1999/567/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir produktų patiekimą rinkai [1], su paskutiniais pakeitimais, padarytais Direktyva 98/45/EB [2], ypač į jos 16 straipsnio 1 dalį,
(1) kadangi infekcinei hemotopoetinei nekrozei (IHN) ir virusinei hemoraginei septicemijai (VHS) imlūs akvakultūros gyvūnai, kuriais prekiaujama nepatvirtintose Bendrijos zonose, gali platinti ligas, jei jie kilę iš užkrėsto ūkio;
(2) kadangi siekiant išvengti tokio ligų plitimo, turi būti užtikrinta, kad akvakultūros gyvūnai būtų vežami su sertifikatu, patvirtinančiu, kad tie gyvūnai kilę iš IHN ir VHS ligomis neužkrėsto ūkio;
(3) kadangi pagal 1993 m. birželio 24 d. Tarybos direktyvos 93/53/EEB, nustatančios būtiniausias Bendrijos tam tikrų žuvų ligų kontrolės priemones [3], 10 straipsnio 1 dalį, su pakeitimais, padarytais Austrijos, Suomijos ir Švedijos Stojimo aktu, gyvas žuvis arba kiaušinius ir gametas iš užkrėstų ūkių leidžiama įvežti į kitus tomis pačiomis ligomis užkrėstus ūkius;
(4) kadangi siekiant užkirsti kelią ligoms, kurias platina tokios žuvys, būtina numatyti specialų sertifikavimą;
(5) kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Vežant ūkiuose veisiamų gyvų žuvų, jų kiaušinių arba gametų siuntas, kuriomis Bendrijoje prekiaujama tarp nepatvirtintų zonų, dėl Direktyvos 91/67/EEB A priedo II sąraše nurodytų ligų turi būti pateikiamas pagal I priede nustatytą pavyzdį parengtas sertifikatas.
2 straipsnis
Vežant ūkiuose veisiamų gyvų žuvų, jų kiaušinių arba gametų siuntas iš Direktyvos 91/67/EEB A priedo II sąraše nurodyta liga užkrėstų ūkių, kuriomis prekiaujama kituose ta pačia liga užkrėstuose Bendrijos ūkiuose, turi būti pateikiamas pagal II priede nustatytą pavyzdį parengtas sertifikatas.
3 straipsnis
1 ir 2 straipsniuose nurodyti sertifikatai turi atitikti šiuos reikalavimus:
- turi būti parengti paskirties valstybės narės kalba arba kalbomis,
- originalas turi būti pateikiamas kartu su žuvų, kiaušinių arba gametų siunta,
- turi būti vieno lapo,
- turi būti skirti vienam gavėjui.
4 straipsnis
Šis sprendimas yra skirtas valstybėms narėms.
Priimta Briuselyje, 1999 m. liepos 27 d.